Line Barfod (EL), 2003-11-20:
Christiania er jo efterhånden blevet diskuteret mange gange
her i Folketinget, og det kunne jo være rart, hvis vi på et tidspunkt fik afklaret, hvordan den juridiske situation egentlig er, og hvilke rettigheder christianitterne har vundet gennem de mange år, der efterhånden er gået. Hvad med alt det, de har gennemført af forbedringer på området?
Hvad er egentlig det juridiske grundlag, som vi skal diskutere ud fra?
Det kunne være rart, hvis vi havde fået det at vide inden debatten i dag.
Det kunne have været rart, hvis christianitterne selv kendte grundlaget, og det kunne have været rart, at man havde sørget for, at det juridiske grundlag var afklaret, når man udskriver en idékonkurrence om områdets fremtid.
Men desværre kan vi jo se, at i denne sag som i så mange andre sager spiller regeringen nogle ting ud i pressen og kommer med nogle udmeldinger, men ønsker overhovedet ikke at fremlægge de notater osv., den får udarbejdet.
Man kan jo ikke lade være med at overveje: Hvis nu det berømte hemmelige notat fra Kammeradvokaten havde vist, at regeringen har fuldstændig ret, og at den kan gøre, hvad der passer den med de flere hundrede mennesker, der bor på Christiania, mon det så ikke var kommet frem i pressen? Man kan jo overveje, om grunden til, at vi ikke kan få lov at se det inden debatten i dag, måske er, at det giver christianitterne medhold.
Men i hvert fald er det indtryk, der står tilbage i denne sag, at ligesom i sagen om salg af de almene boliger, ligesom i sagen om Nordsøolien og i en række andre sager, ønsker regeringen at hemmeligholde oplysningerne.
Nøjagtig ligesom man har indført regler om hemmelig retspleje, ønsker man altså også størst mulig hemmelighed om folkestyret.
Man har gennemført en lang række tiltag for at nedlægge først statslige råd og nævn og nu kommunale råd og nævn og i det hele taget indskrænke demokratiet, ligesom man er kommet med en lang række tiltag, der skal medføre ensretning, tvang, straf og forbud.
Man kunne næsten tro, at regeringen ønsker at vende tilbage til enevældens tid med alt det, den laver med forbud, ensretning og hemmeligholdelse.
Vi synes også, det er mærkeligt med det nysprog, man forsøger at pakke tingene ind i, når man i regeringens redegørelse skriver, at det mål, man har for Christianiaområdet, er at gøre det til »... en levende bydel gennem en blanding af boliger med forskellige boliger og ejerformer: erhverv, serviceerhverv, håndværk, restauranter, cafeer og sociale og kulturelle institutioner og med byrum og pladser, der inviterer til ophold ...«
Det er jo lige præcis det, Christiania er i dag.
Christiania har en utrolig iværksætterånd, som jo ellers er noget, regeringen hylder.
Man har lavet en masse nye spændende kulturtilbud, man har fået en række virksomheder op
at stå, man har gennemført en række fysiske forbedringer, og man har lavet et område, som er Danmarks næststørste turistattraktion og dermed sikrer store turistindtægter til Danmark.
Samtidig har vi en regering, der i sit nysprog taler om, at der skal være frihed til anderledes livsformer, og at der skal være plads til, at folk lever anderledes.
Men når folk gør det, skal der altså alligevel en normalisering til, siger regeringen.
Problemet er jo nok, at regeringen gør, hvad den overhovedet kan for at blande hashhandel og Christiania sammen i modsætning til alle andre steder i samfundet, hvor man behandler det som to adskilte ting.
Jeg bor selv på Nørrebro, og indimellem kommer der jo mange historier i aviserne om alle de ulovlige colaer, der bliver solgt på Nørrebro, og det problem, at nogle butiksejere ikke betaler moms og told og skat osv.
Men det medfører jo ikke, at nogle kommer og foreslår, at Nørrebro skal normaliseres.
Vi kunne altså godt tænke os, at vi en dag får en debat, hvor vi diskuterer Christiania for sig og hashhandel for sig, og så ligger der jo et forslag fra Enhedslistens side om, at vi får et kontrolleret salg af hash, i stedet for at det er de kriminelle, der sidder på hashhandelen, for det er vi helt enige i er et problem.
Den diskussion kan man jo gå ind i, hvis man virkelig ønsker at diskutere frihed fra Venstres side. Man kunne også spørge, om vi skal til at indføre kollektiv straf på andre områder, som man åbenbart vil gøre over for christianitterne.
Jeg kan forstå, at noget af det, man er utilfreds med, ikke kun er kriminaliteten, men udseendet af bygningerne, som man synes ser rædselsfulde ud.
Hvis vi tager noget af det, A.P. Møller-koncernen har bygget rundtom, har der jo også været stor debat, og for nylig så
vi, at A.P. Møller-koncernen blev afsløret i åbenlys skattesvindel.
Men betyder det så, at vi også skal rydde Esplanaden?
Nej, tværtimod.
Man giver særrettigheder og forærer Nordsøolien væk.
Christianitterne forlanger ikke at få særrettigheder eller at få noget, de skal have specielle indtægter af.
De ønsker bare at få ret til at leve, som de selv vil, og det burde der være plads til.